Fasci siciliani

Li **Fasci siciliani** (o macari **Fasci Siciliani dê Travagghiatura**) foru nu muvimentu di massa di spirazzioni dimocràtica e sucialista, ca nascìu ntâ Sicilia ntra lu prulitariatu  cuntatinu, minatura e upirai dô 1891 nzinu ô 1893. Si carmau tanticchia  sulamenti doppu nu ntirventu militari.

## Storia
### La funnazzioni
Siquennu l'asèmpiu dê fasci uperai nasciuti nta l'Italia centru-sittintriunali, lu muvimentu vuleva èssiri nu tintativu di riscattu dê classi suciali cchiù puvireddi, ô princìpiu  furmatu dû prulitariatu citatinu, unni appoi si junceru upirai agrìculi, surfarara (minaturi dê surfara), piscaturi dâ marinarìa e upirai. Iddi prutistàvanu contru a pruprità tirrera siciliana, ô spissu ammiscata  câ mafia e cô statu, ca appujava li benestanti.  La sucitati siciliana era tannu assai arritrata, lu feudalìsimu, macari ca avìa statu scancillatu ufficialmenti ntê prìncipi dô XIX sèculu, avìa nfruinzatu la distribbuzzioni dê terri e picciò dê ricchizzi. L'unitati  di l'Italia, pi n'àutru cuntu, nun avìa purtatu li binifici suciali ca s'aspittàvanu e tra li cchiù ùmili c'era lu scuntentu. Lu muvimentu addumannava pi prima cosa arcuni rifurmi, apprima di tutti chiddi fiscali e 'n prìmisi la rifurma agrària, ca pirmittissi na rivisioni dê patti agrari (eliminazzioni dê gabbeddi) e na nova spartuta dê terri.

### La custituzzioni dê Fasci e lu massacru di Caltavuturu
thumb|left|140px|Giuseppi De Felice Giuffrida 
Li Fasci foru funnati ufficiarmenti lu 1 maggiu dô 1891 a Catania, cu a capu   Giuseppi De Felice Giuffrida. Lu  muvimentu avìa nsciutu spuntaniamenti quarchi annu prima a Missina. A stu puntu, nascìu lu Fasciu di Palermu (29 di giugnu 1892) guidatu di Rusariu Garibaldi Bosco e la custituzzioni dû Partitu di li Travagghiatura Taliani ( austu 1892). A sti dui fasci si  nni junceru àutri e già ô finiri dô 1892 lu muvimentu  s'avìa diffunnutu nta tuttu lu restu di l'ìsula cu sedi nta tutti li capulochi, tranni ca a Caltanissetta. Lu 20 jinnaru 1893 a Caltavuturu 500 cuntatini ca turnàvanu  di l'uccupazzioni simmòlica di terri di dimànii  vènunu caricati dê surdati e carrabbinera chê  fucili e trìdici manifistanti vènunu sparati e ammazzati. Pô massacru di Caltavuturu, nummirusi manifistazzioni di sulidaritati vènunu fatti dê "Fasci"  e macari a liveddu nazziunali; tutti sti cosi nun fannu àutru ca ngranniri l'asaspirazzioni dû scontru suciali.

### Lu Cungressu di Palermu
Lu 21 e 22 di maggiu 1893 si teni lu cungressu di Palermu, unni parteciparu 500 dilecati di quasi 90 Fasci e cìrculi sucialisti. Vinni eliggiutu lu Cumitatu Cintrali dû Partitu Sucialista Sicilianu, cumpostu di novi membri: Giacumu Montalto pâ pruvincia di Trapani, Nicola Petrina pâ pruvincia di Missina, Giuseppi De Felice Giuffrida pâ pruvincia di Catania, Luiggi Leone pâ pruvincia di Sarausa, Antoniu Licata pâ pruvincia di Girgenti, Austinu Lo Piano Pomar pâ pruvincia di Caltanissetta, Rusariu Garibaldi Bosco, Nicola Barbato e Birnardinu Verro pâ pruvincia di Palermu

Lu puntu cchiù àutu dû muvimentu s'appi nta l'autunnu dô 1893, quannu lu muvimentu urganizza ù sciòpiri n tutta l'ìsula e tentau na nzurrezzioni c'appi nu ricurtatu nicu. La sucitati siciliana vinni scunvurgiuta, unniegghè s'eppiru scontri suciali viulenti, e lu muvumentu ci mannau a diri li sò cundizzioni a la propietà tirrera pô rinnovu dê cuntratti.

### La riprissioni
Nta ssu quatru, lu prisidenti dû cunsigghiu Francescu Crispi, circannu di ristabbiliri l'òrdini ci deci ascutu sulu ê vuci di li pussidenti, e aduttau la lìnia dura cu nu ntirventu militari. Lu muvimentu fu sciugghiutu e li capi foru arristati. Lu 30 di maggiu lu tribbunali militari di Palermu cunnannau Giuseppi De Felice Giuffrida a 18 anni di càrciri, Rusariu Bosco, Nicola Barbato e Birnardinu Verro a 12 anni di càrciri ntâ qualitati di capi e rispunzàbbili di li Fasci siciliani. L'on. De Felice fu addifinnitu ntà l'àula  giudizziària di l'avvucatu sicilianu G.B. Impallomeni. Ntô 1895 cu n'amnistia vinni cuncessa la climenza a tutti li cunnannati n sèquitu ê fatti dê Fasci siciliani. 

Si chiureva accussì, nta na manera assai viulenta, lu primu veru muvimentu urganizzatu di lotta a la mafia di li prupitari funniari, e di emancipazzioni dê classi cchiù ùmili.

## Bibbliografìa
*G. De Felice Giuffrida, *Mafia e delinquenza in Sicilia* - Milano, 1900;
*G. De Felice Giuffrida, *La questione sociale in Sicilia* - Roma, 1901.
*Romano, S.F. *Storia dei Fasci Siciliani*, Editore Laterza, Bari, 1959.

## Lijami di fora
* La storia dei fasci
* Storia e fasi dei fasci siciliani
*Mario Rapisardi e i Fasci Siciliani

Catigurìa:Storia siciliana
Catigurìa:Sicilia
Catigurìa:Sucialismu
Catigurìa:Storia siciliana